“Wees in allesdankbaar, want dit is die wil van God in Christus Jesus oorjulle.” (:18).
Die Woord van God leer ons ook God se walging aan ondankbaarheid. ‘n Ondankbare mens word in dieselfde kategorie as verraaiers, bandelose en onheilige mense geplaas. “MAAR weet dit, dat daar in die laaste dae swaar tye sal kom.Want die mense sal liefhebbers van hulleself wees, geldgieriges, grootpraters, trotsaards, lasteraars, ongehoorsaam aan hulle ouers, ondankbaar, onheilig,” (2 Tim. 3:1&2). God se afkeur aan ondankbaarheid is tog duidelik aan ons getoon in sy verhouding met die volk Israel. Dink maar hoedat die toorn van God telkens teen hierdie volk ontvlam het omdat ootmoed en dankbaarheid nie in hul lewens te bespeur was nie, maar eerder murmurering en ondankbaarheid. “En moenie murmureer soos ook sommige van hulle gemurmureer het nie, en hulle het deur die verderwer omgekom.” (1 Kor. 10:10).
Ons moet as God se kinders daarteen waak om nie in ons tyd in ‘n strik van ondankbaarheid gevang te word nie. Die nuusmedia gee ons op ‘n daaglikse basis genoeg berigte deur van allerhande dinge waaroor ons ondankbaar kan voel. Ons hoor daagliks van moorde op ons mense. Ons hoor daagliks die verkwisting van belasting geld waaraan eerbare burgers swaar betaal. Ons hoor daagliks van korrupsie en misdaad van allerlei soorte. Ons behoort beslis nie hierdie onregte te gedoog nie. Ons behoort nog minder hieraan gewoond te raak of nog erger, onsself op enige wyse hiermee te vereenselwig. Maar ons moenie toelaat dat hierdie dinge veroorsaak dat ons nie meer die goeie en kosbare gawes raaksien waarmee God ons deurgaans seën nie.
Ons aanvaar so maklik God se gawes as vanselfsprekend. Wanneer was die laaste keer dat u God opreg gedank het dat Hy u en u familie veilig gehou het in ons misdaad-geteisterde land? Wanneer laas het u God gedank vir die goeie gesondheid waarmee Hy u en u geliefdes seën? Wanneer laas het ons God opreg gedank vir die voorreg van ‘n goeie werk in ‘n land met ‘n onrusbarende hoë werkloosheidsyfer? Wanneer laas het ons God gedank vir die feit dat Hy ons tugtig wanneer ons van Hom af wegdwaal om ons weer tot inkeer te bring? Wanneer laas het ons werklik gaan dink oor al die mooi dinge waarvoor ons aan God dank verskuldig is?
Ons moet dalk in hierdie tye waarin ons so vinnig is om God om hulp te vra, onthou dat Hy ons graag help. Ons moet onthou dat Hy ons liefdevolle Vader is wat ag gee op ons hulpgeroep en bedes. Eweneens moet ons onthou dat Hy van ons eis om aan Hom eer en dank toe te bring. “Offer dank aan God, en betaal jou geloftes aan die Allerhoogste;en roep My aan in die dag van benoudheid: Ek sal jou uithelp, en jy moet My eer.” (Ps. 50:14&15). “Die een wat dank offer, eer My; ...” (Ps. 50:23).